Իվան Բուլգակով

**Իվան Բուլգակով** (, ), ռուս ֆուտբոլիստ և երաժիշտ-բալալայկա նվագող: Բուլղարիայի կրկնակի չեմպիոն «Վլադիսլավ» ակումբի կազմում։ Միխայիլ Բուլգակովի կրտսեր եղբայրը:

## Կենսագրություն
Իվան Բուլգակովը ծնվել է 1900 թվականին Կիևում: Աստվածաբան Աֆանասի Իվանովիչ Բուլգակովի և Վարվառա Միխայլովնա Բուլգակովայի (Պոկրովսկայա) ընտանիքում յոթ երեխաներից վեցերորդն է եղել։ Ունեցել է երկու եղբայր՝ Նիկոլայը և Միխայիլը (հայտնի գրող), և չորս քույր՝ Վերան, Նադեժդան, Վարվառան և Ելենան։ Մանկուց նա կարողացել է լավ երգել և նվագել բալալայկա։

Միջնակարգ կրթությունը ստացել է Կիևի կայսերական Ալեքսանդրյան գիմնազիայում, որտեղ նրա դասընկերն է եղել հայտնի ֆիզիկոս Գլեբ Վատագինը: Հոկտեմբերյան հեղափոխության և դրան հաջորդած քաղաքացիական պատերազմի պատճառով չի կարողացել ավարտել միջնակարգ կրթությունը։ Նա պատերազմում կռվել է սպիտակների կողմից։ 1919 թվականի հունվարին ծառայել է Աստրախանի բանակում։ Մարտին Կիևում հիվանդացել է տիֆով։ Այդ տարվա աշնանը նա միացել է Կիևի կամավորական բանակին։ 1920 թվականի սկզբին ներգաղթել է Լեհաստան՝ որպես գեներալ Բրեդովի կորպուսի մաս։ Հուլիսին Իվանը Բրեդովի ջոկատի հետ ժամանել է Ղրիմ, որտեղից նոյեմբերին տարհանվել է դեպի Գալիպոլի՝ որպես Վրանգելի ռուսական բանակի մաս:

Այնտեղ նա միացել է «Գալիպոլի» ֆուտբոլային թիմին, որը կազմված էր գաղթականներից։ Նա նաև մասնակցել է ընկերական խաղերի «Սոկոլ» (Հարմանլի) թիմի կազմում։ 1922 թվականին Բուլգակովը միացել է այդ ժամանակվա ուժեղագույն բուլղարական թիմերից մեկին՝ «Վլադիսլավին» (Վառնա)։ 1925 թվականին նա մասնակցել է Բուլղարիայի առաջնության եզրափակիչ խաղին Սոֆիայի «Լևսկիի» հետ, որտեղ նրա թիմը հաղթել է 2։0 հաշվով՝ դառնալով Բուլղարիայի առաջին չեմպիոնը։ 1926 թվականին նա կրկին խաղացել է եզրափակչում «Սլավիայի» դեմ։ Խաղն ավարտվել է 1:1 հաշվով: Հաջորդ օրը պետք է տեղի ունենար կրկնախաղ, սակայն «Սլավիան» մրցավարին մեղադրել է կողմնակալության մեջ, իսկ մրցավար Գեորգի Գրիգորովը չի ներկայացել մարզադաշտ, ինչի պատճառով էլ խաղը չեղարկվել է։ Երկար հետաքննությունից հետո կրկնախաղի վերջնական ամսաթիվը նշանակվել է 1927 թվականի ապրիլի 7-ը, բայց «Սլավիա» թիմը չի ներկայացել խաղին: Այդ պատճառով էլ «Վլադիսլավին» շնորհվել է 3:0 հաշվով հաղթանակ:

Բուլգակովը «Վլադիսլավի» կազմում խաղացել է մինչև 1930 թվականը: Ընդհանուր առմամբ անցկացրել է 104 խաղ ու խփել 26 գոլ Բուլղարիայի առաջնությունում և Վառնայի տարածաշրջանային մրցաշարերում:

1930 թվականին ավագ եղբոր՝ Նիկոլայի հրավերով Իվանը կնոջ և դստեր հետ տեղափոխվել է Փարիզ։ Այնտեղ նա մինչև կյանքի վերջը աշխատել է ռուսական ռեստորանի նվագախմբում. կրթության պակասի պատճառով նա չի կարողացել ավելի հեղինակավոր աշխատանք ստանալ։ Դստեր հիշողությունների համաձայն` նա երաժշտություն է գրել իր սեփական բանաստեղծությունների համար և կատարել դրանք ռեստորանում։

Կյանքի վերջին տարիներին Իվանը չարաշահել է ալկոհոլը։ Նա մահացել է Փարիզում 1969 թվականին (այլ աղբյուրների համաձայն՝ 1968 թվականին) քաղաքացիական պատերազմում ստացած վերքի հետևանքներից։ Թաղվել է Էպինե Սյուր Օրժում` Սենտ Ժենևև դե Բուայից երեք կիլոմետր հեռավորության վրա` աղքատների համար նախատեսված հողամասում, որը երկար ժամանակ անհայտ է եղել:

Աքսորում Իվանը կապ է պահպանել եղբոր՝ Միխայիլի հետ։ 1926 թվականի նամակում ներառված են եղել մի քանի բանաստեղծություններ, որոնցից մեկը՝ «Վերջին դատաստանը», հավանաբար ազդել է «Վարպետը և Մարգարիտան» ստեղծագործության գաղափարի վրա։ 1934 թվականից հետո նամակագրությունը դադարել է։ 1934 և 1935 թվականներին Միխայիլը դիմում է ներկայացրել կնոջ հետ Փարիզ մեկնելու և եղբայրներին տեսնելու համար, բայց երկու անգամ էլ մերժում է ստացել:

## Ընտանիք
Իր ապագա կնոջ՝ Նատալյա Կիրիլովնա Մինկոյի՝ գեներալ Կ. Վ. Մինկոյի դստեր հետ ծանոթացել է Վառնայում 1924 թվականին։ Նրանք ամուսնալուծվել են 1934 թվականին։ Այս ամուսնությունից ծնվել է դուստր՝ Իրինան (փետրվարի 25, 1925, Վառնա-մարտի 10, 2000, Փարիզ), որը Փարիզում հրատարակվող «Ռուսական միտք» թերթի խմբագիրն է եղել։ Նա իր ամբողջ կյանքը նվիրել է իր հորեղբոր՝ Միխայիլի ստեղծագործությանը։ Փարիզի բարձրագույն դատարանի որոշմամբ (1991) նա ճանաչվել է Բուլգակովի ստեղծագործությունների տպագիր հրատարակությունների հեղինակային իրավունքի կառավարիչ Ֆրանսիայում:

## Ծանոթագրություններ

## Արտաքին հղումներ
* Біографія  на сайті «Булгаковська енциклопедія» 
* И. Пиндиков, В. Свраков, «История на Спортен Клуб Владислав», издателство «Contour» Варна, 2004 г.

Կատեգորիա:Բուլղարացի ֆուտբոլիստներ
Կատեգորիա:Ռուս ֆուտբոլիստներ
Կատեգորիա:Ֆուտբոլիստներ այբբենական կարգով
Կատեգորիա:Ռուսաստանի քաղաքացիական պատերազմի մասնակիցներ (սպիտակներ)